‘Ons soek nie rassiste in SA,’ sê RamaphosaPres. Cyril Ramaphosa (Foto: ANC) Diegene wat rassisme in Suid-Afrika wil beoefen, is nie welkom nie en daar sal verseker word dat hulle met die volle mag van die reg te doen kry. Só het pres. Cyril Ramaphosa Sondag tydens die ANC se 111ste bestaanjaarsviering in die Dr. Rantlai Petrus Molemela-stadion in Bloemfontein gesê. Ramaphosa het die twee seuns wat op Kersdag by die Maselspoort-bakleiery betrokke was na die verhoog geroep en gesê die broers is sy spesiale gaste. “Die boodskap wat ek aan julle wil gee, is dat die gees van ons voorvaders wat teen die apartheidstelsel geveg het, julle met moed moet vul soos dit ons almal doen. “Dit was so ’n skandelike daad om te sien hoe ou wit mans probeer om hierdie jong mans te wurg en hulle in ’n swembad onder die water te verdrink, ’n uiters skandelike daad om teen jong seuns soos hierdie te pleeg en dit is hoekom hulle my gaste is,” het Ramaphosa gesê voor hy na ŉ ander taal oorgeslaan het. Volgens verskeie mediaberigte het Ramaphosa hierna gesê: “Ek dank julle seuns; bly sterk en moenie bang wees vir wit mense nie. Hulle het nie meer mag nie, hul projek van apartheid is verby.” TLU SA het Ramaphosa intussen gekap oor dié uitlating. “Die president se uitlatings is nie opbouend nie en breek brûe woord vir woord af,” het Bennie van Zyl, hoofbestuurder van TLU SA, gesê. “Om te sê dat wittes se tyd verby is en dat hulle geen mag meer het nie, is juis strydig met dit waarvoor die ANC staan en sal ons graag wil hê dat die president moet verduidelik wat hy presies met hierdie stelling bedoel,” gaan Van Zyl voort. “TLU SA is teen alle vorme van rassisme gekant en voel dat dit nêrens in ons mooi land tuishoort nie. Ons voel egter ook dat die president van ŉ land die voortou hierin behoort te neem en die voorbeeld vir sy burgers moet stel.” Van Zyl benadruk die feit dat ŉ stelling soos deur Ramaphosa gemaak, nie net wittes benadeel nie, maar ook elke swart en bruin Suid-Afrikaner wat hard werk om die land te laat groei en ontwikkel. “Meneer die president, jy verteenwoordig Suid-Afrika, wat uit burgers van verskillende rasse, geslagte en ouderdomme bestaan. Wanneer boere die saad plant om mense van Suid-Afrika te voed, word dit nie met ŉ voorkeur teenoor kleur of ras gedoen nie. Spreek eerder groei en vooruitgang oor ons mooi land, en onthou dat woorde wek, maar dat dit voorbeelde is wat trek.”